<classify> RAIS wa China, Xi Jinping amempongeza Rais John Magufuli kwa kazi nzuri anayoifanya hasa anavyotekeleza mkakati wa Tanzania kujenga uchumi wa viwanda kwa kufungamanisha kilimo na viwanda huku akisema anafurahishwa na kasi yake ya kuliletea taifa lake maendeleo.Pia Rais Xi amevutiwa na bidhaa za Tanzania hasa madini ya Tanzanite, mazao ya korosho, mwani, karafuu na kahawa na kuahidi nchi yake itafungua milango zaidi kwa bidhaa za nje kuingia katika soko lake. Xi aliyasema hayo jana wakati akifungua Maonesho ya Pili ya Kimataifa ya Bidhaa za Nje yanayofanyika Shanghai nchini China.Maonesho hayo yameanza jana hadi Novemba 10 mwaka huu na yanashirikisha mataifa 64. Akifungua maonesho hayo, Xi alisema China inatambua mchango wa mataifa mengine katika kukuza uchumi na itaendelea kufungua milango zaidi kwa bidhaa za nje kuingia katika soko la China.Baada ya kufungua maonesho hayo, Rais Xi alitembelea mabanda matano ya nchi ya Ufaransa, Ugiriki, Serbia, Jamaica na Tanzania na katika banda la Tanzania alifuatana na Waziri Mkuu wa Jamaica; Greece na Serbia na kupokelewa na Waziri wa Viwanda na Biashara, Innocent Bashungwa.Akiwa katika banda la Tanzania, aliguswa na bidhaa za madini ya Tanzanite, mazao ya korosho; chai; mwani; karafuu; na kahawa na kutaka kufahamu upatikanaji wa bidhaa hizo katika soko la China.Balozi wa Tanzania nchini China, Mbelwa Kairuki alitoa maelezo kuhusu bidhaa mbalimbali za kilimo na madini zinazopatikana Tanzania na vivutio vya utalii. Aidha, Balozi Kairuki aliwasilisha salaam za Rais wa Tanzania, Dk John Magufuli kwa Rais Xi. Waziri wa Viwanda na Biashara, Bashungwa alisema ni jambo la fahari kuona Tanzania imeteuliwa nchi pekee kwa Bara la Afrika banda lake kutembelewa na Rais wa China Xi.Alisema China ni nchi yenye soko kubwa kutokana na kuwa na watu bilioni 1.4 hivyo Tanzania imeshiriki maonesho hayo kuonesha bidhaa na huduma inayotoa.Nitumie nafasi hii kumpongeza Rais wetu, Dk John Pombe Magufuli, na tunamletea salamu kutoka kwa Rais wa nchi hii Xi Jinping baada ya uzinduzi wa maonesho haya ya pili ametembelea banda la Tanzania ambalo tuna bidhaa mbalimbali na mazao yetu ya kimkakati na tumetangaza fursa mbalimbali za utalii zilizopo nchini, alisema Bashungwa.Aliongeza; Kwa mfano katika mambo ya madini, Rais Xi Jinping amependa sana Tanzanite, alipokuja kwenye banda akaulizia korosho, kahawa chai na bidhaa nyingine tunazolima Tanzania Bara na Visiwani mwani, karafuu. Kwa hiyo ni jambo kubwa kwa sababu katika bara la Afrika ni sisi peke yetu tumetembelewa.Bashungwa alisema Rais Xi amemtumia salamu Rais Dk Magufuli, amempongeza kwa kazi nzuri anayoifanya na ameonesha kufurahia mkakati wa Tanzania kujenga uchumi wa viwanda kwa kufungamanisha kilimo na viwanda. Katika hafla hiyo nchi zilipata fursa ya kuonesha bidhaa na huduma wanazotoa na viongozi wa mataifa zaidi ya 64 walihudhuria.  <topic>: KITAIFA 